**Informasjonsbrev fra styret september 2021**

**Hurra for lysvandring!** Ca 40 kolonister var med på høstens lysvandring som i år erstattet fårikålfesten på Felleshuset. Det var svært god stemning, og mange håper dette blir en fast tradisjon fremover.

**Kvistbilen** kommer mandag 4.oktober, for siste gang denne sesongen. Det betyr at du kan legge hageavfall ned på parkeringsplassen, øst for conteinerne, fra søndag kl 10 til mandag kl 15.45. Husk at du ikke kan parkere på gresset i dette tidsrommet. IKKE knyt igjen sekkene med avfall, IKKE lag svært tunge sekker, maks lengde på greiner etc er 1,5 meter, legg tornekvister tydelig for seg selv og kvister ellers i håndterebare bunter.

**Årsmøte UTEN koronarestriksjoner.** Lørdag 16.oktober er det Årsmøte 2021 på Felleshuset avd 4 kl 12. Styret hadde opprinnelig varslet påmelding og kun én person pr parsell – dette kan vi nå gå bort fra. Sakspapirene blir sendt til alle på epost senest en uke før møtet.

**Kloakksamtale** I bak-kant av Årsmøtet tar vi et medlemsmøte for de kolonistene som har spørsmål om kloakktilknytning, og evnt ferske “kloakk-eiere” som har erfaringer å dele. Det gjenstår fortsatt noen avklaringer, blant annet om ferdigattester, før hele kloakkprosjektet kan erklæres fullført. Styret har nok ikke alle svarene klare – men skal informere som best vi kan.

**Vannstengning** Søndag 24.oktober ca kl 12 er det slutt, da skrur vi av vannet for i år. Vannposten i Plassveien er dessverre ødelagt pr nå, men rørlegger er bestilt.

**Vinterbeboer** Har du derimot ikke lyst til at det skal ta slutt, men har lyst til å bo på hytta også i vinter? Inntil tre parseller kan være bebodd – mot at du går “vinterrunder” i hagen og sjekker at alt står bra til. Søknadsfrist er 8.oktober - altså neste uke. Send søknad til solvang4@kolonohager.no

**Strømregninga** er rett rundt hjørnet og blir lagt i hyttepostkassa di, trolig i neste uke. Husk at alle parseller skal ha postkasse på porten som vender mot den veien du har hytteadresse. Herfra skal det også være mulig å se hyttenummeret ditt på veggen.

**Nye parsell-eiere** To nye eiere overtar hytter i disse dager – velkommen hit til oss! For hytter som evnt selges neste sesong har styret bestemt at halvparten går til søkere med barn under 13 år, og halvparten går til søkere med lengst ansiennitet.

**God helg ønskes fra styret,**

**Kolbjørn, Rikke, Mona, Preben, Cornelis, Bodil, Rune og Trine**